CELEX: 32018D0890
Language: hu
Date: 2018-06-04 00:00:00
Title: A Tanács (EU) 2018/890 határozata (2018. június 4.) az Európa Tanács terrorizmus megelőzéséről szóló Egyezménye kiegészítő jegyzőkönyvének az Európai Unió nevében történő megkötéséről

22.6.2018   
            
            
               HU
            
            
               Az Európai Unió Hivatalos Lapja
            
            
               L 159/15
            
         A TANÁCS (EU) 2018/890 HATÁROZATA
   (2018. június 4.)
   az Európa Tanács terrorizmus megelőzéséről szóló Egyezménye kiegészítő jegyzőkönyvének az Európai Unió nevében történő megkötéséről
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 218. cikke (6) bekezdésének a) pontjával együtt értelmezett 83. cikke (1) bekezdésére,
   tekintettel az Európai Bizottság javaslatára,
   tekintettel az Európai Parlament egyetértésére (1),
   mivel:
   
               (1)
            
            
               Az (EU) 2015/1914 tanácsi határozatnak (2) megfelelően, 2015. október 22-én aláírták az Európa Tanács terrorizmus megelőzéséről szóló Egyezményének kiegészítő jegyzőkönyvét (3) (a továbbiakban: a kiegészítő jegyzőkönyv), feltételezve az említett kiegészítő jegyzőkönyv megkötését.
            
         
               (2)
            
            
               A kiegészítő jegyzőkönyv 10. cikke értelmében a kiegészítő jegyzőkönyv jóváhagyásra nyitva áll az Unió előtt.
            
         
               (3)
            
            
               Az (EU) 2017/541 európai parlamenti és tanácsi irányelv (4) közös uniós szabályokat határozott meg a terrorizmus elleni küzdelemre vonatkozóan. Következésképpen, az Unió már intézkedéseket fogadott el a kiegészítő jegyzőkönyv hatálya alá tartozó különböző területeken.
            
         
               (4)
            
            
               A kiegészítő jegyzőkönyvet ezért az Unió nevében az Unió hatáskörébe tartozó ügyek tekintetében jóvá kell hagyni, amennyiben a kiegészítő jegyzőkönyv érintheti ezeket a közös szabályokat, vagy megváltoztathatja a hatályukat. Azokon a területeken, ahol a kiegészítő jegyzőkönyv nem érinti a közös szabályokat, sem azok hatályát nem változtatja meg, a tagállamok megőrzik hatáskörüket.
            
         
               (5)
            
            
               A kiegészítő jegyzőkönyv mindegyik fél számára előírja, hogy kapcsolattartó pontot jelöljenek ki a terrorizmus céljából utazó személyekre vonatkozó információk cseréje céljából. Az Unió kapcsolattartó pontjaként az Europolt kell kijelölni. Kapcsolattartó pontokat a tagállamok számára is lehet jelölni.
            
         
               (6)
            
            
               Írországra nézve kötelező érvényű a 2002/475/IB tanácsi kerethatározat (5), ezért Írország részt vesz e határozat elfogadásában.
            
         
               (7)
            
            
               Az Európai Unióról szóló szerződéshez és az Európai Unió működéséről szóló szerződéshez csatolt, az Egyesült Királyságnak és Írországnak a szabadságon, a biztonságon és a jog érvényesülésén alapuló térség tekintetében fennálló helyzetéről szóló 21. jegyzőkönyv 1. és 2. cikkével összhangban, és a jegyzőkönyv 4. cikkének sérelme nélkül, az Egyesült Királyság nem vesz részt ennek a határozatnak az elfogadásában, az rá nézve nem kötelező és nem alkalmazandó.
            
         
               (8)
            
            
               Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló 22. jegyzőkönyv 1. és 2. cikkének megfelelően Dánia nem vesz részt ennek a határozatnak az elfogadásában, az rá nézve nem kötelező és nem alkalmazandó,
            
         ELFOGADTA EZT A HATÁROZATOT:
   1. cikk
   Az Európa Tanács terrorizmus megelőzéséről szóló Egyezményének kiegészítő jegyzőkönyve az Unió hatáskörébe tartozó ügyek tekintetében az Unió nevében jóváhagyja.
   A kiegészítő jegyzőkönyv szövegét csatolták e határozathoz.
   2. cikk
   A kiegészítő jegyzőkönyv 7. cikkében előírt kapcsolattartó pontként a Bűnüldözési Együttműködés Európai Uniós Ügynöksége (Europol) kerül kijelölésre az Unió vonatkozásában az (EU) 2016/794 európai parlamenti és tanácsi rendelettel (6) összhangban.
   3. cikk
   A Tanács elnöke kijelöli az(oka)t a személy(eke)t, aki(k) jogosult(ak) a kiegészítő jegyzőkönyv 10. cikkében meghatározott jóváhagyási okiratnak az Unió nevében történő letétbe helyezésére (7).
   4. cikk
   Ez a határozat az elfogadásának napján lép hatályba.
   
      Kelt Luxemburgban, 2018. június 4-én.
      
         
            a Tanács részéről
         
         
            az elnök
         
         T. TSACHEVA
      
   
   
      (1)  2018. április 18-i egyetértés (a Hivatalos Lapban még nem tették közzé).
   
      (2)  A Tanács (EU) 2015/1914 határozata (2015. szeptember 18.) az Európa Tanács terrorizmus megelőzéséről szóló (CETS 196 sz.) Egyezménye kiegészítő jegyzőkönyvének az Európai Unió nevében történő aláírásáról (HL L 280., 2015.10.24., 24. o.)
   
      (3)  CETS 217 sz.
   
      (4)  Az Európai Parlament és a Tanács (EU) 2017/541 irányelve (2017. március 15.) a terrorizmus elleni küzdelemről, a 2002/475/IB tanácsi kerethatározat felváltásáról, valamint a 2005/671/IB tanácsi határozat módosításáról (HL L 88., 2017.3.31., 6. o.).
   
      (5)  A Tanács 2002/475/IB kerethatározata (2002. június 13.) a terrorizmus elleni küzdelemről (HL L 164., 2002.6.22., 3. o.).
   
      (6)  Az Európai Parlament és a Tanács (EU) 2016/794 rendelete (2016. május 11.) a Bűnüldözési Együttműködés Európai Uniós Ügynökségéről (Europol), valamint a 2009/371/IB, a 2009/934/IB, a 2009/935/IB, a 2009/936/IB és a 2009/968/IB tanácsi határozat felváltásáról és hatályon kívül helyezéséről (HL L 135., 2016.5.24., 53. o.).
   
      (7)  A Tanács Főtitkársága gondoskodik a kiegészítő jegyzőkönyv Európai Unió vonatkozásában történő hatálybalépése napjának az Európai Unió Hivatalos Lapjában való közzétételéről.